b'\n_START_ARTICLE_\n\xc5\xbdelezni\xc5\xa1ka nesre\xc4\x8da v Zagrebu (1974)\n_START_PARAGRAPH_\n\xc5\xbdelezni\xc5\xa1ka nesre\xc4\x8da v Zagrebu se je zgodila 30. avgusta 1974 ob 22:40 na vzhodnem vstopu v \xc5\xbdelezni\xc5\xa1ko postajo Zagreb in je najhuj\xc5\xa1a \xc5\xbeelezni\xc5\xa1ka nesre\xc4\x8da na Hrva\xc5\xa1kem, hkrati tudi najhuj\xc5\xa1a \xc5\xbeelezni\xc5\xa1ka nesre\xc4\x8da vseh \xc4\x8dasov v Jugoslaviji in ena najhuj\xc5\xa1ih v Evropi._NEWLINE_V nesre\xc4\x8di je bil udele\xc5\xbeen ekspresni potni\xc5\xa1ki vlak na relaciji Atene\xe2\x80\x93Beograd\xe2\x80\x93Zagreb\xe2\x80\x93Dortmund s pribli\xc5\xbeno 400 potniki, med katerimi so bili ve\xc4\x8dinoma izseljenski delavci, ki so se vra\xc4\x8dali s poletnih po\xc4\x8ditnic na delo v Zahodno Nem\xc4\x8dijo._NEWLINE_Vlak je prevozil rde\xc4\x8do lu\xc4\x8d in s hitrostjo 104 km/h zapeljal na postajo, namesto dovoljene 40 km/h, kjer je zadel v peron, iztiril in se prevrnil. V nesre\xc4\x8di je umrlo 153 potnikov, nekateri med njimi zaradi elektri\xc4\x8dnega udara, saj je vlak med prevra\xc4\x8danjem podrl ve\xc4\x8d drogov elektri\xc4\x8dne napeljave. Z identifikacijo izmali\xc4\x8denih trupel so imele oblasti hude te\xc5\xbeave, zato je bilo 41 neidentificiranih \xc5\xbertev pokopanih v skupnem grobu na osrednjem zagreb\xc5\xa1kem pokopali\xc5\xa1\xc4\x8du Mirogoj. Josip Broz Tito je po nesre\xc4\x8di razglasil dan \xc5\xbealovanja._NEWLINE_Kasnej\xc5\xa1a preiskava je izklju\xc4\x8dila tehni\xc4\x8dne napake, zato sta bila za povzro\xc4\x8ditev nesre\xc4\x8de obto\xc5\xbeena strojevodja (Nikola Kne\xc5\xbeevi\xc4\x87) in njegov pomo\xc4\x8dnik (Stjepan Varga), ki sta jo pre\xc5\xbeivela. Pre\xc5\xbeiveli potniki so navedli, da vlak ni upo\xc4\x8dasnil niti med preva\xc5\xbeanjem \xc5\xbeelezni\xc5\xa1kih postaj Ludina in Novoselec, pribli\xc5\xbeno uro pred Zagrebom, in da se je nevarno nagnil. Preiskovalci si niso bili edini ali sta bila pod vplivom alkohola ali sta samo zaspala, vendar je bil najverjetnej\xc5\xa1i vzrok iz\xc4\x8drpanost; oba sta tisti mesec opravila \xc5\xbee po 300 ur dela in sta bila pred nesre\xc4\x8do brez po\xc4\x8ditka delala \xc5\xbee 51 ur. Kljub tej olaj\xc5\xa1evalni okoli\xc5\xa1\xc4\x8dini je bil strojevodja obsojen na 15-letno zaporno kazen, njegov pomo\xc4\x8dnik pa na osemletno. Ni izklju\xc4\x8deno, da sta zaradi zamujanja vlaka, ki je bilo posledica nizkega standarda prometne infrastrukture, s pospe\xc5\xa1itvijo vo\xc5\xbenje \xc5\xbeelela dose\xc4\x8di zagreb\xc5\xa1ko \xc5\xbeelezni\xc5\xa1ko postajo v rednem \xc4\x8dasu._NEWLINE_Lokomotiva iztirjenega vlaka se danes nahaja v Hrva\xc5\xa1kem \xc5\xbeelezni\xc5\xa1kem muzeju.'